‘TCC’รุกถ่านหินจีนรายได้กระฉูดปี’55
ไทยแคปปิตอลขายถ่านหินให้จีน 6 แสนตันต่อปี ดันรายได้ปีนี้พุ่ง 150% ปีหน้าให้คำมั่นก้าวกระโดดต่อเนื่อง
9 ธ.ค. 2554

ไทยแคปปิตอลขายถ่านหินให้จีน 6 แสนตันต่อปี ดันรายได้ปีนี้พุ่ง 150% ปีหน้าให้คำมั่นก้าวกระโดดต่อเนื่อง
นายบัณฑิต โชติวรรณพร กรรมการผู้จัดการ บริษัท ไทย แคปปิตอล คอร์ปอเรชั่น (TCC) ผู้นำเข้าและจำหน่ายถ่านหิน เปิดเผยว่า ขณะนี้บริษัทได้เซ็นสัญญาจำหน่ายถ่านหินให้กับลูกค้ารายใหญ่จากประเทศจีนจำนวนไม่ต่ำกว่า 6 แสนตันต่อปี โดยจะรับรู้รายได้ทันทีในเดือน ธ.ค.นี้ 
ผลจากยอดขายต่างประเทศที่เข้ามาจะผลักดันให้รายได้ของบริษัทในปีนี้เพิ่มขึ้นไม่ต่ำกว่า 150% คิดเป็นยอดขายไม่ต่ำกว่า 1,200 ล้านบาท 
“บริษัทอยู่ระหว่างเจรจาขายถ่านหินให้ลูกค้าจีนรายใหญ่อีก 23 ราย คาดว่าจะได้ข้อสรุปในไตรมาสแรกปีหน้า และจะเป็นตัวหนุนให้ผลการดำเนินงานในปีหน้าโตก้าวกระโดดต่อเนื่องจากปีนี้ หรือเห็นยอดขายไม่ต่ำกว่า 2,000 ล้านบาท” นายบัณฑิต กล่าว
สำหรับ TCC เป็น 1 ใน 33 บริษัทในตลาดหลักทรัพย์แห่งประเทศไทย ที่มีกำไรสุทธิ 9 เดือนปีนี้จำนวน 37 ล้านบาท และยอดขายรวม 846 ล้านบาท สูงกว่าทั้งปี 2553 ที่มีกำไรสุทธิ 26 ล้านบาท และยอดขายรวม 473 ล้านบาท